ส้มตำ เฮง เฮง เฮง บางคนที สมุทรสงคราม

มีช่วงนึงไปแถวอัมพวา บางคนที บ่อยมากๆ ก็ได้ขับผ่านร้านส้มตำ เฮง เฮง เฮง อยู่บ่อยๆ ซึ่งผ่านทีไรก็เห็นคนเต็มร้านตลอด มีรถจอดเต็มข้างทาง นี่ยังแปลกใจว่าทำไมถึงไม่มีใครรีวิวร้านนี้มาก่อนด้วยซ้ำ  


-- การเดินทาง --
การเดินทางก็ไม่ยากค่ะ วิ่งจากตลาดน้ำอัมพวาเข้าเส้นในเลียบแม่น้ำมุ่งหน้าไปบางคนที ร้านจะอยู่ก่อนถึงอาสนวิหารแม่พระบังเกิด ก่อนเข้าเขตบางนกแขวกนิดนึงค่ะ ร้านอยู่ขวามือ สามารถจอดรถได้ริมถนนข้างๆ ร้าน แต่ถ้าไปวันเสาร์-อาทิตย์ก็อาจจะต้องระวังนิดนึงเพราะตอนนี้ตรงขอบถนนเค้าทำเป็นทางจักรยานแล้วค่ะ ถ้ามีจักรยานปั่นเยอะๆ จอดรถขวางทางจักรยานไม่รู้จะโดนด่ามั้ยนะคะ 555
	

-- บรรยากาศ -- 
ร้านบรรยากาศง่ายๆ เป็นร้านริมถนน
  

-- การบริการ -- 
การบริการดีตามมาตรฐานค่ะ


-- เมนู -- 
ก็ตามชื่อร้านเลยค่ะ เน้นส้มตำ ลาบ น้ำตก ยำ ต้มต่างๆ ไก่ย่าง คอหมู อะไรประมาณนั้น

ลอง 

•	 ส้มตำปูม้า (70 THB) 
เสิร์ฟมาจานใหญ่เลยค่ะ เส้นมะละกอไม่กรอบมาก ปูม้าตัวย่อมๆ มาทั้งตัว ปูม้าสดมากค่ะ เนื้อหวานอร่อยมากๆ ทางร้านปรุงรสส้มตำมาได้กำลังดีเลยค่ะ ครบสามรส เปรี้ยว-เค็ม-หวาน ไม่ได้สั่งทางร้านว่าต้องการเผ็ดประมาณไหน เค้าก็ทำมาเผ็ดนิดหน่อยค่ะ ไม่เผ็ดมาก โดยรวมชอบมากๆ อร่อยติดใจ จนต้องลองซื้อตำอื่นๆ กลับบ้านค่ะ 


•	ไก่ย่าง (40 THB)
เป็นส่วนสะโพกนะคะ ชิ้นใหญ่มาเลย ไก่เนื้อนุ่มๆ หมักมาได้รสชาติกำลังดี แทบไม่ต้องพึ่งน้ำจิ้ม ออกรสเค็มนิด หวานตามปะแล่มๆ แต่ทานกับน้ำจิ้มแจ่วก็อร่อยยิ่งขึ้นค่ะ



•	ยำผักะเฉด (45 THB)
ซื้อกลับนะคะ กว่าจะได้เปิดถุงลองชิมก็เกือบสอง ชม. ผักกะเฉดก็เปลี่ยนสีไปแล้วค่ะ แถมน้ำยำก็ออกแฉะมากขึ้นและรสอ่อนลงจากเวลาที่ผ่านไป ในยำมีกุ้งสดสองตัว และปลามึกชิ้นอวบๆ มาอีกสองชิ้น ผักกะเฉดก็ให้มาเยอะพอประมาณ ผักกะเฉดอ่อนดีค่ะ ไม่เหนียว เคี้ยวกรุบๆ อร่อยดี


•	ตำข้าวโพดไข่เค็ม (30 THB)
ซื้อกลับเช่นเดียวกันค่ะ อร่อยมากๆๆๆๆ ค่ะ ข้าวโพดแกะมายังเป็นเม็ดสวยงาม ให้มาแบบข้าวโพดเน้นๆ แซมมาด้วยถั่วฝักยาวและมะเขือเทศ พร้อมด้วยไข่เค็มมันๆ เค็มๆ อีกหนึ่งฟองโต รสชาติมาแบบสามรส เปรี้ยว-เค็ม-หวาน บาลานซ์กำลังดีมากๆ อร่อยค่ะ


•	ต้มแซ่บกระดูกอ่อน (50 THB)
ซื้อกลับอีกถุง เทใส่ได้เต็มชามเลยค่ะ น้ำซุปเปรี้ยวนำ เผ็ดตาม อร่อยแซ่บ กระดูกอ่อนให้มาเยอะพอประมาณ ไม่นิ่มมาก แต่ก็ไม่เหนียว ต้องเคี้ยวซักหน่อย ในต้มแซ่บมีเห็ดมาด้วย เห็ดเยอะมาก อร่อยดีค่ะชอบทานเห็ด โดยรวมก็อร่อยอีกแล้วค่ะ


•	ข้าวเหนียว (10) น้ำเปล่า (10) น้ำแข็ง (2)


-- บทสรุป -- 
โดยรวมชอบเลยค่ะ จากที่ชิมหลายๆ เมนูก็ทำให้รู้เลยว่าทำไมร้านนี้ลูกค้าเยอะ เค้าทำรสชาติดีจริงๆ ค่ะ



--- ข้อมูลเพิ่มเติม ---

----------
เบอร์ติดต่อ : 095-461-4241
เวลาเปิด-ปิด : ทุกวัน : 9:00 am - 15:30 pm
พิกัด : 13.4837718,99.9335587
ที่อยู่ : บางคนทีสายใน ก่อนถึงอาสนวิหารแม่พระบังเกิด
FB : -
Website : -
----------



----------
ชิมเอง จ่ายเอง บ่นเอง 
ติดตามความอร่อยรายวันได้ที่ 
https://www.facebook.com/MonnieFoodTravel/
----------